Lekgotla le ikaelela go bula mmmaraka
Ba Tshukudu Horticultural Farmers Association ba ikaelela go bula mmaraka wa maungo le merogo kwa Francistown gore bagwebi botlhe ba kgaolo ya Bokone Botlhaba ba kgone go rekisa dithoto tsa bone teng. E rile a bua kwa ditshupong tsa temo thuo kwa Masunga bosheng, modulasetilo wa lekgotla leo, Rre Melton Bangale a bolela gore balemi ba merogo le maungo ba eleng maloko a lekgotla le ga ba na go tlhola ba letlelelwa go rekisa mo mekgwatheng mme go solofelwa fa ba tla tsisa thobo ya bone kw a mmarakeng oo. Rre Bangale a re dipaakanyo tsa mmaraka oo di weditswe mme o tshwanetse wa bula mo bogaufing jalo a supa fa go solofelwa gore balemi ba duela matsana a go nna leloko la lekgotla, selo se a reng se tla letlelela balemi go rekisa mo mmarakeng o. A re seemo sa loapi se se sa iketlang ke sone se se tshwenyang mo mohameng wa temo thuo, jaaka kapoko e e kileng ya wa bosheng e e amileng kgaolo eo gammogo le go tlhoka kwa balemi ba ka rekisang thobo ya bone teng. Mmaraka o tla thusa go batlela balemi ba kgaolo ya Bokone Botlhaba kwa ba ka rekisang thobo ya bone teng. Fa a ntsha la gagwe mongwe wa bagwebi, Rre Thuso Raditsebe yo o simolotseng kgwebo ya maungo le merogo ka 2008, kwa Matshelagabedi, a re go tlhoka kwa ba rekisang thobo ya bone teng ke kgwetlho e tona mo go bone gonne bontsi jwa mabenkele a matona bo tsaya maungo le merogo mo mafatsheng a a mabapi. Le fa go ntse jalo, Rre Raditsebe o ntshitse matshwenyego a gore balemi ba ne ba solofetse fa mmaraka o o tla bulwa Motsheganong monongwaga, se se dirileng gore ba leme go le gontsi. Molemi yo gape o kopile maphata a puso go ba rotloetsa ka go reka maungo le merogo ya bone. Molemi yo mongwe, Rre Enock Mosojane a re o solofela fa mmaraka o tla bulwa mo bogaufing go thusa go ba batlela kwa ba ka rekisang dithoto tsa bone teng. BOPA